**Usmeritve za pripravo načrta ravnanja z raziskovalnimi podatki   
za doktorske študente in študentke na Univerzi v Ljubljani**

[**https://www.uni-lj.si/doktorska\_sola/raziskovalni\_podatki/**](https://www.uni-lj.si/doktorska_sola/raziskovalni_podatki/)

Namen priprave načrta ravnanja z raziskovalnimi podatki (NRRP) je, da doktorski študenti in študentke že od samega začetka raziskovalne kariere razmislijo o tem, kako bodo zbrane oziroma pridobljene in ustvarjene podatke v okviru raziskovalnega dela za doktorsko disertacijo hranili in naredili dostopne tudi drugim.

Raziskovalci so vajeni ravnanja z raziskovalnimi podatki v skladu s priporočili in normami svojih znanstvenih ved, kar večinoma omogoča trajnejši dostop in ponovno uporabo raziskovalnih podatkov s strani raziskovalne skupine ali sodelavcev projekta.

Raziskovalcem je v okolju odprte znanosti na voljo veliko podpore pri ravnanju z raziskovalnimi podatki v skladu z načeli FAIR (Findable, Accessible, Interoperable, Reusable - najdljivi, dostopni, povezljivi in ponovno uporabni podatki). Na voljo so obrazci in spletna orodja, ki pomagajo pri načrtovanju zbiranja, dokumentiranja, organiziranju varstva, arhiviranja in deljenja oz. objave podatkov.

Obrazec, ki je priloga teh usmeritev, lahko uporabite za pripravo NRRP, lahko pa glede na posebnosti znanstvene vede ali področja uporabite drug obrazec. O tem se posvetujte s svojim mentorjem oziroma mentorico.

V skladu s 50. členom Pravilnika o doktorskem študiju (velja za generacije doktorskih študentk in študentov, vpisane od študijskega leta 2021/2022 naprej) morajo biti raziskovalni podatki, ustvarjeni in zbrani za potrebe doktorske disertacije, objavljeni ali drugače dostopni na način, ki omogoča njihovo preglednost, dostopnost, interoperabilnost ter možnost ponovnega vrednotenja in uporabe. Doktorand začne o NRRP razmišljati že na začetku doktorskega študija. Osnutek NRRP izdela najkasneje pred oddajo vloge za potrditev dispozicije doktorske disertacije na senatu članice (zadnja alineja prve točke 36. člena), med raziskovalnim delom ga sproti posodoblja in dopolnjuje (prvi odstavek 43. člena), končno različico NRRP pa odda skupaj z izdelano doktorsko disertacijo (12. alineja prvega odstavka 45. člena).

**Obrazec NRRP**

V pomoč smo vam pripravili obrazec za pripravo NRRP na doktorskem študiju (glej spodaj).

Pri pripravi NRRP si lahko pomagate s ključnimi usmeritvami [Science Europe](https://scienceeurope.org/our-priorities/research-data/research-data-management/), kjer najdete veliko priporočil tako za raziskovalce kot presojevalce NRRP in [obrazcem](https://scienceeurope.org/media/411km040/se-rdm-template-3-researcher-guidance-for-data-management-plans.docx) za raziskovalce Science Europe. Ta sledi splošnim zahtevam dobrega ravnanja z raziskovalnimi podatki, ki predstavljajo minimalne standarde ne glede na znanstvene vede in hkrati omogočajo opredelitev dodatnih navodil glede na specifične potrebe posameznih področij ter upoštevaje nacionalno ali lokalno zakonodajo.

Pričakuje se, da bodo odgovori na vprašanja iz spodaj priloženih obrazcev kratki in jedrnati.

**Načrt ravnanja z raziskovalnimi podatki (NRRP) – 1**Osnutek NRRP - ob prijavi dispozicije doktorske disertacije

|  |
| --- |
| **Ime in priimek doktoranda/doktorandke:**  **Doktorski program in področje:**  **Predlagani naslov doktorske disertacije:** |
| **Tip podatkov in metode njihovega zbiranja in/ali ustvarjanja**   1. Katere podatke boste zbirali oziroma pridobivali in/ali ustvarjali? 2. Na kakšen način boste zbirali oziroma pridobivali in/ali ustvarjali nove podatke in kako boste uporabljali že obstoječe za potrebe vaše doktorske disertacije? 3. Ali boste delali z občutljivimi podatki? Če da, kako boste poskrbeli za etično pridobivanje in/ali ustvarjanje podatkov? |
| **Način hranjenja in zaščita podatkov med raziskovalnim delom za doktorsko disertacijo**   1. Na kakšen način boste hranili podatke? 2. Če boste delali z občutljivimi podatki, kako boste skrbeli za njihovo varovanje in zaščito? (v nasprotnem primeru to vprašanje preskočite) |
| **Dolgotrajna dostopnost in hranjenje podatkov**   1. Kje oziroma v katerem podatkovnem repozitoriju boste hranili podatke na dolgi rok po zaključku raziskovalnega dela in omogočili njihovo dostopnost v skladu z zahtevo 50. člena Pravilnika o doktorskem študiju UL? 2. Ali načrtujete za določen čas omejiti dostop do podatkov? Če da, pojasnite razloge (npr. zaradi zaščite intelektualne lastnine ali patenta, ali navedite drug razlog). |

**Načrt ravnanja z raziskovalnimi podatki (NRRP) – 2**

NRRP - ob predstavitvi rezultatov raziskovalnega dela oziroma ob oddaji doktorske disertacije

|  |
| --- |
| **Ime in priimek doktoranda/doktorandke:**  **Doktorski program in področje:**  **Naslov doktorske disertacije:** |
| **Tip podatkov in metode njihovega zbiranja in/ali ustvarjanja**   1. Katere podatke ste zbirali oziroma pridobivali in/ali ustvarjali? 2. Na kakšen način ste zbirali oziroma pridobivali in/ali ustvarjali nove podatke in kako ste uporabljali že obstoječe za potrebe vaše doktorske disertacije? 3. Ali ste delali z občutljivimi podatki? Če da, kako ste poskrbeli za etično pridobivanje in/ali ustvarjanje podatkov? |
| **Način hranjenja in zaščita podatkov med raziskovalnim delom za doktorsko disertacijo**   1. Na kakšen način ste hranili podatke? 2. Če ste delali z občutljivimi podatki, kako ste skrbeli za njihovo varovanje in zaščito?   (v nasprotnem primeru to vprašanje preskočite) |
| **Dolgotrajna dostopnost in hranjenje podatkov**   1. Kje oziroma v katerem podatkovnem repozitoriju boste hranili podatke na dolgi rok po zaključku raziskovalnega dela in omogočili njihovo dostopnost v skladu z zahtevo 50. člena Pravilnika o doktorskem študiju UL? 2. Ali načrtujete za določen čas omejiti dostop do podatkov? Če da, pojasnite razloge (npr. zaradi zaščite intelektualne lastnine ali patenta, ali navedite drug razlog). |